SKRIFTLIG FORESPØRGSEL E-3777/00

af Marie-Noëlle Lienemann (PSE) til Kommissionen

(4. december 2000)

Om: Scrapie hos får

Kan Kommissionen oplyse, hvad den gør for at kontrollere sygdommen scrapie hos får?

Hvilke konkrete foranstaltninger har Kommissionen indført for at undersøge, om der sker overførelse af BSE til får?

Hvilke resultater foreligger endvidere for øjeblikket om risikoen for overførsel af BSE fra et får til et andet gennem blodet, og hvilke foranstaltninger har Kommissionen til hensigt at træffe i den forbindelse?

Svar afgivet på Kommissionens vegne af David Byrne

(7. marts 2001)

Scrapie tilhører gruppen af dødelige og fremadskridende neurodegenerative sygdomme, som under ét betegnes som overførbare spongiforme encephalopatier (TSE). I modsætning til bovin spongiform encephalopati (BSE), som menes at kunne overføres til mennesker og fremkalde en variant af Creutzfeld-Jacob-sygen (vCJD) hos mennesker, har man i århundreder konstateret scrapie hos får og geder, uden at der har været tegn på, at det kunne påvirke mennesker.

Forekomsten af scrapie inden for Fællesskabet vækker dog stor bekymring i Kommissionen, da det under normale forhold ikke er muligt at skelne mellem scrapie og BSE hos får, og da man ved hjælp af eksperimenter har kunnet konstatere, at får er modtagelige over for infektioner med BSE-stoffet. Da man til dags dato kun har kunnet konstatere en overførsel af BSE til får i forbindelse med eksperimenter, har Kommissionen valgt at følge forsigtighedsprincippet. Fællesskabet har indført en række tiltag, såsom fjernelsen af specificeret risikomateriale fra får, forbud mod brugen af kød- og benmel som foder til får og aktiv overvågning af forekomsten af scrapie. I adskillige år har Kommissionen ligeledes medfinansieret kontrolprogrammer angående scrapie i en række medlemsstater. I Kommissionens forslag til forordning om TSE(1), som Rådet for nylig vedtog, er der desuden indført omfattende foranstaltninger med hensyn til kontrol med og udryddelse af scrapie samt nødplaner i tilfælde af, at man på et tidspunkt skulle konstatere BSE hos får.

For tiden undersøges der forskellige aspekter angående scrapie og BSE hos får i syv forskellige forskningsprojekter, som modtager støtte fra Fællesskabet inden for rammerne af Kommissionens handlingsplan for forskning inden for TSE. På Kommissionens webside(2) findes der en oversigt over disse projekter2. I forlængelse af ændringer fra Rådet (forskningsministrene) i november 2000 er der nu blevet oprettet en ekspertgruppe, som skal bidrage til koordineringen af TSE-forskningsarbejdet i Europa. Endelig er Kommissionen for tiden ved at evaluere en række nye BSE-test, som bl.a. omfatter test, som måske kan gøre det muligt at skelne mellem BSE og scrapie.

Den Videnskabelige Styringskomité overvejede i sin udtalelse af 26.-27. oktober 2000, hvilken virkning en videnskabelig publikation omhandlende overførslen af BSE gennem blodtransfusion hos får ville have. I denne udtalelse tog man i betragtning, at der med hensyn til sikkerheden omkring fåreblod allerede forelå udtalelser fra forskere, som tog højde for de risici, der er en konsekvens af den mulige forekomst af et lavt TSE-infektionsniveau i blod.

(1) EFT C 45 af 19.2.1999.

(2) http://www.jrc.cec.eu.int.